Vermeende kriminele deur polisie doodgeskietArgieffoto: SAPD / Facebook Vier mans is Woensdagaand in Durban se Mariannridge-omgewing dood tydens ŉ oor-en-weer-skietery met die polisie. Kapt. Thulani Zwane, ŉ polisiewoordvoerder van KwaZulu-Natal, het Donderdag gesê beamptes van die Malvern-polisiestasie het roetinepatrollie in die gebied gedoen toe hulle ŉ verdagte voertuig met vyf insittendes opgemerk het. “Die beamptes het gepoog om die voertuig van die pad af te trek, waarna die persone weggejaag het,” het Zwane gesê. Die polisie het die voertuig agternagesit. “Die verdagtes het in Old Richmondweg op die polisie losgebrand, en die polisie het teruggeskiet,” het Zwane bygevoeg. Vier van die vyf mans is noodlottig gewond, die vyfde persoon het daarin geslaag om te ontsnap. Die polisie het beslag gelê op vier vuurwapens. Die vuurwapens is vir ballistiese toetse gestuur om te bepaal of dit aan ander misdade gekoppel kan word. Dit is in die stadium nog nie bekend of die voertuig waarin die mans gery het gesteel is nie.